Sport federatsiyalari (uyushmalari) reyestrini shakllantirish, yuritish, reyestrdan chiqarish va undan maʼlumotlar taqdim etish tartibi toʻgʻrisidagi nizomni tasdiqlash haqida
(resolution, 2025-10-31)

Oʻzbekiston Respublikasining “Jismoniy tarbiya va sport toʻgʻrisida”gi Qonuniga muvofiq Oʻzbekiston Respublikasi Jismoniy tarbiya va sport davlat qoʻmitasi qaror qiladi: 1. Sport federatsiyalari (uyushmalari) reyestrini shakllantirish, yuritish, reyestrdan chiqarish va undan maʼlumotlar taqdim etish tartibi toʻgʻrisidagi nizom ilovaga muvofiq tasdiqlansin. 2. Oʻzbekiston Respublikasi madaniyat va sport ishlari vazirining 2016-yil 25-martdagi 31-son “Sport federatsiyalari (uyushmalari) reyestrini yuritish va undan maʼlumotlar taqdim etish tartibi toʻgʻrisidagi nizomni tasdiqlash haqida”gi buyrugʻi (roʻyxat raqami 2776, 2016-yil 8-aprel) (Oʻzbekiston Respublikasi qonun hujjatlari toʻplami, 2016-y., 14-son, 140-modda) oʻz kuchini yoʻqotgan deb topilsin. 3. Mazkur qaror rasmiy eʼlon qilingan kundan eʼtiboran kuchga kiradi. Mazkur Nizom sport federatsiyalari (uyushmalari) reyestrini (bundan buyon matnda Reyestr deb yuritiladi) shakllantirish, yuritish, reyestrdan chiqarish va undan maʼlumotlar taqdim etish tartibini belgilaydi. 1. Mazkur Nizomda quyidagi asosiy tushunchalardan foydalaniladi: maxsus vakolatli davlat organi — Oʻzbekiston Respublikasi Sport vazirligi; sport federatsiyasi (uyushmasi) — bir yoki bir nechta sport turini (sport turining tarmogʻini) rivojlantirish, ommalashtirish, shuningdek sport tadbirlarini oʻtkazishni tashkil etish hamda sportchilarni — Oʻzbekiston Respublikasining sport terma jamoalari aʼzolarini sportning tegishli turi boʻyicha tayyorlash uchun aʼzolik asosida tashkil etilgan va davlat roʻyxatidan oʻtkazilgan nodavlat notijorat tashkiloti; axborot tizimi — maxsus vakolatli davlat organining “ERP sport” yagona elektron boshqaruv tizimi. 2. Sport federatsiyalari (uyushmalari) toʻgʻrisidagi maʼlumotlar ular davlat roʻyxatidan oʻtkazilganidan keyin Reyestrga kiritilishi kerak. 3. Reyestrni yuritish maxsus vakolatli davlat organi tomonidan axborot tizimida amalga oshiriladi. 4. Reyestrni shakllantirish sport federatsiyalari (uyushmalari) tomonidan taqdim etiladigan hujjatlar asosida amalga oshiriladi. Bunda, sport federatsiyalari (uyushmalari) davlat roʻyxatidan oʻtkazilganidan keyin sport federatsiyasini (uyushmasini) Reyestrga kiritish haqida maxsus vakolatli davlat organiga ariza bilan murojaat qiladi. 5. Sport federatsiyalarini (uyushmalarini) Reyestrga kiritish uchun ular quyidagi talablarga mos kelishi lozim: rivojlantirilishi maqsad qilingan sport turi yoki sport turlari (sport turining tarmogʻi) boʻyicha xalqaro sport tashkilotiga aʼzo ekanligi (milliy va adaptiv sport turlari bundan mustasno); rivojlantirilishi maqsad qilingan sport turi yoki sport turlari (sport turining tarmogʻi) boʻyicha sport musobaqalarini oʻtkazish va ularda ishtirok etishga doir talablar, tartib va shartlar belgilanadigan qoidalar, nizom (reglament) mavjudligi; Reyestrga kiritilgan sportfederatsiyalarini (uyushmalarini) nomlaridan farqlanuvchi oʻzining nomiga ega boʻlishi hamda rivojlantirilishi maqsad qilingan sport turi yoki sport turlari (sport turining tarmogʻi) boshqa sport turi yoki sport turlarining (sport turining tarmogʻi) elementlaridan farqlanishi; Oʻzbekiston Respublikasida sport mashgʻulotlari va sport musobaqalarini oʻtkazish talablariga javob beradigan sport infratuzilmasining mavjudligi. 6. Reyestrga kiritish haqidagi arizaga (sport federatsiyasining (uyushmasining) nomi koʻrsatilgan holda) quyidagi hujjatlar ilova qilinadi: sport federatsiyasining (uyushmasining) davlat roʻyxatidan oʻtkazilganligi toʻgʻrisidagi guvohnoma nusxasi; sport federatsiyalari (uyushmalari) qaysi sport turini yoki sport turlarini (sport turining tarmogʻini) rivojlantirish maqsadida tashkil etilgan va oʻz faoliyatini amalga oshirayotgan boʻlsa, oʻsha sport turi yoki sport turlari (sport turining tarmogʻi) boʻyicha sport musobaqalarini oʻtkazish va ularda ishtirok etishga doir talablar, tartib va shartlar belgilanadigan qoidalarning, nizomning (reglamentning) nusxasi; sport federatsiyalari (uyushmalari) rahbar organlarining shaxsiy tarkibi toʻgʻrisidagi maʼlumotlar; sport federatsiyalarining (uyushmalarining) xalqaro sport tashkilotlariga aʼzoligi toʻgʻrisidagi maʼlumotlar (milliy va adaptiv sport turi yoki sport turlari (sport turining tarmogʻi) boʻyicha sport federatsiyalari (uyushmalari) bundan mustasno). 7. Sport federatsiyalari (uyushmalari) Reyestrga kirish toʻgʻrisidagi ariza maxsus vakolatli davlat organi rahbarining buyrugʻi bilan tashkil etiladigan doimiy faoliyat yuritadigan Sport federatsiyalari (uyushmalari) reyestrini shakllantirish, yuritish va reyestrdan chiqarish boʻyicha ekspert komissiyasi (bundan buyon matnda Ekspert komissiyasi deb yuritiladi) tomonidan bir oy muddatda koʻrib chiqilib, sport federatsiyasini (uyushmasini) Reyestrga kiritish yoki kiritishni rad etish toʻgʻrisida xulosa beriladi. Bunda, Ekspert komissiyasining xulosasi maxsus vakolatli davlat organi Hayʼatining navbatdagi yigʻilishiga kiritiladi. 8. Ekspert komissiyasi 11 nafar kishidan kam boʻlmagan tarkibda tuziladi, unga maxsus vakolatli davlat organining tegishli tarkibiy boʻlinmalari rahbarlari yoki mutaxassislari, Oʻzbekiston Milliy olimpiya va paralimpiya qoʻmitalari, sport federatsiyalari (uyushmalari) hamda boshqa jismoniy tarbiya va sport tashkilotlarining vakillari kiritiladi. Ekspert komissiyasiga maxsus vakolatli davlat organi rahbarining tegishli oʻrinbosari raislik qiladi. 9. Ekspert komissiyasining xulosasi asosida maxsus vakolatli davlat organi Hayʼatining navbatdagi yigʻilishida sport federatsiyalarini (uyushmalarini) Reyestrga kiritish yoki kiritishni rad etish toʻgʻrisida qaror qabul qilinadi. Sport federatsiyalari (uyushmalari) Reyestrga kiritish toʻgʻrisidagi qaror qabul qilinganidan soʻng mazkur Nizom talablariga asosan sport federatsiyalari (uyushmalari) Reyestrga kiritiladi. Qabul qilingan qarordan koʻchirma Hayʼat yigʻilishidan soʻng besh ish kuni ichida arizachiga yuboriladi. 10. Maxsus vakolatli davlat organi tomonidan Reyestrga istisno tariqasida Oʻzbekiston Respublikasi Prezidenti va Vazirlar Mahkamasining hujjatlari bilan sport turi yoki sport turlarini (sport turining tarmogʻini) rivojlantirish belgilangan sport federatsiyalari (uyushmalari) toʻgʻridan-toʻgʻri kiritiladi. 11. Sport federatsiyasini (uyushmasini) Reyestrga kiritishni rad etish uchun quyidagilar asos boʻlib hisoblanadi: sport federatsiyasini (uyushmasini) mazkur Nizomning 5-bandida belgilangan talablarga muvofiq emasligi; mazkur Nizomning 6-bandida koʻrsatilgan hujjatlar toʻliq taqdim etilmaganligi yoki taqdim etilgan hujjatlarda notoʻgʻri yoki buzib koʻrsatilgan maʼlumotlar mavjudligi aniqlanganligi; muqaddam maxsus vakolatli davlat organi Hayʼati tomonidan qabul qilingan sport federatsiyasini (uyushmasini) Reyestrga kiritishni rad etish toʻgʻrisidagi qarorda koʻrsatilgan kamchiliklarning bartaraf etilmaganligi. Sport federatsiyasi (uyushmasi) maxsus vakolatli davlat organi Hayʼati qarorida koʻrsatilgan kamchiliklarni bartaraf etgan holda takroran murojaat qilishga haqli. 12. Reyestr mazkur Nizomning ilovasida belgilangan shaklga muvofiq axborot tizimida elektron shaklda davlat tilida yuritiladi. 13. Reyestrda quyidagi maʼlumotlar koʻrsatiladi: tegishli sport federatsiyalarining (uyushmalarining) nomlari; tegishli sport federatsiyalari (uyushmalari) qaysi sport turini yoki sport turlarini (sport turining tarmogʻini) rivojlantirish maqsadida tashkil etilgan va oʻz faoliyatini amalga oshirayotgan boʻlsa, oʻsha sport turi yoki sport turlari (sport turining tarmogʻi); tegishli sport federatsiyalari (uyushmalari) rahbar organlarining shaxsiy tarkibi toʻgʻrisidagi maʼlumotlar; sport federatsiyalarining (uyushmalarining) tegishli xalqaro sport tashkilotiga aʼzoligi toʻgʻrisidagi maʼlumotlar (milliy va adaptiv sport turi yoki sport turlari (sport turining tarmogʻi) boʻyicha sport federatsiyalari (uyushmalari) bundan mustasno). 14. Reyestrga kiritilgan maʼlumotlar oʻzgargan taqdirda, sport federatsiyalari (uyushmalari) tomonidan ushbu oʻzgarishlar haqida oʻn ish kuni ichida maxsus vakolatli davlat organiga oʻzgarishlarni tasdiqlovchi maʼlumotlar taqdim etilishi lozim. Bunday maʼlumotlar maxsus vakolatli davlat organiga taqdim etilganda, Ekspert komissiyasining xulosasi asosida maxsus vakolatli davlat organi tomonidan Hayʼatining qarori bilan Reyestrga oʻzgartirishlar kiritiladi. 15. Sport federatsiyasining (uyushmasining) vakolatli (yuqori) organi tomonidan sport federatsiyasi (uyushmasi) faoliyatini tugatish haqida qaror (ixtiyoriy tugatish) qabul qilinganda, mazkur qaror qabul qilingandan soʻng besh ish kuni ichida maxsus vakolatli davlat organiga sport federatsiyasining (uyushmasining) faoliyatini tugatish haqidagi qaror nusxasi arizaga ilova qilingan holda yuboriladi. Sport federatsiyasi (uyushmasi) sud tomonidan tugatilganda (majburiy tugatish), tugatuvchi sudning qarori qonuniy kuchga kirgan kundan boshlab uch ish kuni ichida tugatish haqidagi qaror nusxasini maxsus vakolatli davlat organiga yuboriladi. Bunday maʼlumotlar maxsus vakolatli davlat organiga taqdim etilganda, sport federatsiyasi (uyushmasi) Ekspert komissiyasi tomonidan berilgan xulosa asosida maxsus vakolatli davlat organining Hayʼat qaroriga asosan Reyestrdan chiqariladi. 16. Reyestrni yuritish davomida toʻplangan barcha hujjatlar qonunchilik hujjatlarida belgilangan tartibda saqlanadi. 17. Quyidagi holatlar Ekspert komissiyasining xulosasi asosida maxsus vakolatli davlat organi Hayʼati tomonidan sport federatsiyasini (uyushmasini) Reyestrdan chiqarish boʻyicha qaror qabul qilinishiga uchun asos hisoblanadi: sport federatsiyalarining (uyushmalarining) Reyestrdan chiqarish yuzasidan berilgan arizalari asosida; sport federatsiyasining (uyushmasining) xalqaro sport tashkiloti aʼzoligidan chiqishi (chiqarilishi) (milliy va adaptiv sport turi yoki sport turlari (sport turining tarmogʻi) boʻyicha sport federatsiyalari (uyushmalari) bundan mustasno); sport federatsiyasi (uyushmasi) Reyestrga kiritilganidan soʻng mazkur Nizomning 6-bandida koʻrsatilgan hujjatlarda notoʻgʻri yoki buzib koʻrsatilgan maʼlumotlar mavjudligi aniqlanganligi; rivojlantirilishi maqsad qilingan sport turi yoki sport turlari (sport turining tarmogʻi) boʻyicha sportchilar, trenerlar va oʻtkazilayotgan sport musobaqalari toʻgʻrisidagi maʼlumotlarning axborot tizimiga bir yil davomida kiritilmaganligi; sport federatsiyasi (uyushmasi) Reyestrga kiritilganidan keyin bir yil davomida ushbu sport federatsiyasi (uyushmasi) tomonidan Sport va ommaviy jismoniy tarbiya tadbirlarining kalendar rejasiga taklif kiritilmaganligi yoki tasdiqlangan kalendar rejasi asosida sport tadbirlarining oʻtkazilmaganligi; sport federatsiyasi (uyushmasi) Reyestrga kiritilganidan keyin bir yil davomida ushbu sport federatsiyasi (uyushmasi) tomonidan Oʻzbekiston Respublikasining sport terma jamoalari va ularning zaxirasini shakllantirish va tasdiqlash uchun maxsus vakolatli davlat organiga taqdimnoma kiritilmaganligi; sport federatsiyasi (uyushmasi) Reyestrga kiritilganidan keyin bir yil davomida faoliyat yuritmaganligi yoki faoliyati tugatilganligi; Mazkur bandning beshinchi — yettinchi xatboshilarida keltirilgan qoidalar Olimpiya va Paralimpiya, Osiyo va Paraosiyo oʻyinlari dasturiga kiritilgan sport turlari boʻyicha faoliyat olib borayotgan xalqaro sport tashkilotlari aʼzosi hisoblangan sport federatsiyalariga (uyushmalariga) nisbatan qoʻllanilmaydi. 18. Maxsus vakolatli davlat organi mazkur Nizomning 17-bandida koʻzda tutilgan holatlar yuzaga kelgan hollarda Ekspert komissiyasining xulosasiga koʻra maxsus vakolatli davlat organi Hayʼati qaroriga asosan sport federatsiyasiga (uyushmasiga) koʻrsatib oʻtilgan kamchiliklarni olti oy muddat ichida bartaraf etish boʻyicha taqdimnoma kiritadi. 19. Taqdimnoma kiritilganidan keyin olti oy muddat ichida maxsus vakolatli davlat organi Hayʼati qarorida koʻrsatib oʻtilgan kamchiliklar bartaraf etilmagan yoki koʻrsatib oʻtilgan kamchiliklar bartaraf etilganligi toʻgʻrisida notoʻgʻri yoki buzib koʻrsatilgan maʼlumotlar taqdim etilgan hollarda, sport federatsiyasi (uyushmasi) Ekspert komissiyasi xulosasi asosida maxsus vakolatli davlat organi Hayʼati qarori bilan Reyestrdan chiqariladi. 20. Barcha maʼlumotlar, ular Reyestrga kiritilgandan soʻng, besh kun ichida maxsus vakolatli davlat organining rasmiy veb-saytiga joylashtiriladi. 21. Reyestrda koʻrsatilgan maʼlumotlar ochiq boʻladi va ulardan hamma foydalanishi mumkin, bundan tegishli sport federatsiyalari (uyushmalari) rahbar organlarining shaxsiy tarkibi toʻgʻrisidagi maʼlumotlar, agar bu maʼlumotlar qonunchilik hujjatlariga muvofiq ochiq boʻlmasa va undan hamma foydalanishi mumkin boʻlmasa, mustasno. 22. Reyestrdan maʼlumotlar manfaatdor shaxslarning murojaatlariga asosan ham berilishi mumkin. 23. Maxsus vakolatli davlat organi mazkur Nizom kuchga kirgunga qadar qonunchilik hujjatlarida belgilangan tartibda davlat roʻyxatidan oʻtkazilgan sport federatsiyalarining (uyushmalarining) ushbu Nizomda belgilangan tartibda Reyestrga kiritilishini taʼminlaydi. 24. Sport federatsiyalari (uyushmalari) rahbarlari Reyestrga kiritilishi lozim boʻlgan maʼlumotlarning maxsus vakolatli davlat organiga toʻgʻri va toʻliq taqdim etilishi uchun masʼul hisoblanadi. 25. Maxsus vakolatli davlat organi maʼlumotlarning Reyestrga toʻgʻri va oʻz vaqtida kiritilishi hamda undan doimiy ravishda maʼlumotlar olish imkoniyatining yaratilishi uchun masʼul hisoblanadi. 26. Mazkur Nizom talablarining buzilishida aybdor boʻlgan shaxslar qonunchilik hujjatlariga muvofiq javobgarlikka tortiladi. Sport federatsiyasining (uyushmasining) nomiSport federatsiyalari (uyushmalari) tomonidan rivojlantirishni maqsad qilgan sport turi yoki sport turlari (sport turining tarmogʻi)Sport federatsiyalari (uyushmalari) rahbar organlarining shaxsiy tarkibi toʻgʻrisidagi maʼlumotlar *Sport federatsiyasining (uyushmasining) xalqaro sport tashkilotlariga aʼzoligi **